Jeg bor over for en Netto, og en times tid efter statsministerens pressemøde onsdag aften ser jeg over på forretningen og oplever det mest bizarre show, jeg nogensinde har set udspille sig i en dagligvarebutik.​​​​​​​​​

Klumme Byens stemmer At bo i København er meget mere end fancy restauranter, gadefester og kollegiekærlighed. Det er lugten af pis, cykeltur i regnvejr, ensomhed og dunkle baggårde.​​​​​​​​​​​​​ Byen er fyldt med stemmer. Hver uge bringer vi en af dem. ​​​​​​​​​​​​​ I denne uge er det Persille Ingerslev, 41-årig forfatter, foredragsholder og planteentusiast fra Frederiksberg. Hun er ekspert i gendyrkning og mener, at både forårsløg og folk, der føler sig skåret halvt over, kan gå i blomst på ny med den rette grobund.​​​​​​​​​​​​​ Vis mere

Det vælter ind med kunder. Altså, det nærmer sig bibelske proportioner. Jeg sætter mig til rette med en kop kaffe og får en på opleveren de næste par timer. Jeg vil skyde på, at der er over tusind folk, der synes, de skal købe ind i netop denne forretning, netop som landets statsminister har indskærpet, at alle bør undgå større forsamlinger.

En dame har købt så mange varer, at hendes poser flækker ude på gaden, og tingene triller ud til siderne. I stedet for at hjælpe hende begynder en ung fyr at filme det.

Klokken er kvart over midnat. En taxa holder ind, og chaufføren sætter katastrofeblink på, mens han holder ulovligt og løber ind i butikken.

Et par folk har hamstret så meget, at de umuligt kan bære det i poser, så de kører simpelthen bare indkøbskurvene ud af forretningen og triller hjemad med dem.​​​​​​​​​

I pose og i sæk

Folk medbringer blå Ikea-poser til at købe ind i. Hipsterne ankommer på Christiania-cykler, som kan indeholde ekstra meget.

Kvart i midnat begynder strømmen af folk at stilne lidt af, men der er stadigvæk massiv travlhed inde i butikken.

Folk forsamler sig foran forretningen i små grupper og taler sammen i nattemørket.

Inde i butikken står folk i kø som en nærmest endeløs kødpølse. En kvinde ankommer med en større rejsetaske til sine indkøb. Grundet køen triller nogle folk deres kurve ud på gaden og pakker varerne i poser derude.​​​​​​​​​

Der står et mindre hav af cykler foran forretningen. Der er otte minutter til, at Netto lukker. En minibus holder ulovligt ind foran forretningen og åbner bagsmækken. En flok indviede folk begynder at læsse varer ind bagi. Kurvene lader de stå i butikkens indgangsparti, de bliver hurtigt snuppet af nye kunder, der også vil købe ind.​​​​​​​​​

Folk ser forvirrede ud inde i butikken. Som om de ikke helt ved, hvad det er, de leder efter. Unge kærestepar hjælper hinanden med at slæbe poser af sted ud i mørket. Der er fem minutter til lukketid.

Der er stadig folk, der går ind i forretningen, som ser godt befolket ud, selv om det værste er stilnet af. De fleste kommer ud med toiletpapir. Nogle kun med en pakke eller to, andre med betydeligt mere.

Et minut til lukketid. De stakkels kassemedarbejdere må være aldeles udmattede. Der er stadig kø ved kassen. En medarbejder stiller sig klar ved indgangen til at fortælle nye kunder, at butikken nu er lukket. En bil holder ind. En mand springer ud og afleverer en indkøbskurv til medarbejderen.

Flere og flere folk forlader forretningen, der nu officielt har lukket, men der er stadig kø indenfor.

Medarbejderen i døråbningen afviser folk, der kommer, men han bliver kaldt længere ind i forretningen, hvorved butikken i princippet dermed stadig er åben.

Alenlange køer efter lukketid

Det er fem minutter siden lukketid.

Cyklerne uden for butikken forsvinder en efter en. En yngre beruset fyr står og glor ind i butikken og har svært ved helt at forstå, hvad der foregår.

Endnu en cyklist parkerer sin jernhest og går ind i butikken. Det er ti minutter siden luk.